ᱵᱤᱡᱚᱭ ᱢᱚᱦᱟᱱᱛᱤ

ᱵᱤᱡᱚᱭ ᱢᱚᱦᱟᱱᱛᱤ (* ᱘ ᱮᱯᱨᱤᱞ ᱑᱙᱕᱐ - ᱒᱐ ᱡᱩᱞᱟᱭ ᱒᱐᱒᱐) ᱫᱚ ᱢᱤᱫ ᱩᱰᱤᱭᱟᱹ ᱯᱷᱤᱞᱤᱢ ᱵᱟᱰᱚᱦᱤ , ᱫᱤᱥᱟᱹ ᱩᱫᱩᱜᱤᱡ ᱟᱨ ᱠᱷᱮᱞᱚᱸᱰᱤᱭᱟ. ᱠᱟᱱ ᱛᱟᱦᱮᱸᱫ ᱮ ᱾   ᱟᱡ ᱪᱩᱨᱤᱛ ᱵᱟᱰᱚᱦᱤ ᱠᱷᱚᱱ ᱮᱛᱚᱦᱚᱵ ᱠᱟᱛᱮ ᱰᱤᱸᱜᱚᱨ ᱵᱟᱰᱚᱦᱤ, ᱵᱤᱞᱤᱭᱟᱱ, ᱦᱤᱨᱳ ᱮᱢᱟᱱ ᱨᱩᱞ ᱮ ᱠᱚᱨᱟᱣ ᱟᱠᱟᱫ-ᱟ ᱾ ।  ᱑᱙᱗᱗ ᱥᱟᱞ ᱨᱮ ᱵᱤᱡᱚᱭ ᱢᱚᱦᱟᱱᱛᱤ ᱫᱚ ᱪᱤᱞᱤᱠᱟ ᱛᱤᱨᱮ ᱯᱷᱤᱞᱢ ᱨᱮᱱᱟᱜ ᱢᱤᱫ ᱦᱩᱰᱤᱧ ᱨᱩᱞ ᱨᱮ ᱯᱟᱴ ᱞᱮᱫ-ᱟ , ᱡᱟᱦᱟᱸ ᱫᱚ ᱟᱡᱟᱜ ᱡᱤᱵᱚᱱ ᱨᱮᱱᱟᱜ ᱯᱩᱭᱞᱩ ᱯᱷᱤᱞᱢ ᱠᱟᱱᱟ ᱾  ᱒᱐᱑᱔ ᱥᱟᱞ ᱨᱮ ᱵᱷᱩᱵᱚᱱᱮᱥᱣᱚᱨ ᱨᱮᱱᱟᱜ ᱞᱳᱠᱥᱚᱵᱷᱟ ᱵᱟᱪᱷᱱᱟᱣ ᱢᱟᱰᱮᱨ ᱠᱚᱸᱜᱽᱨᱮᱥ ᱫᱚᱲ ᱠᱷᱚᱱ ᱦᱮᱯᱨᱟᱣ ᱨᱮ ᱟᱬᱜᱚ ᱞᱮᱱᱟᱭ ᱾

 ᱜᱤᱫᱽᱨᱟᱹ ᱚᱠᱛᱚ ᱟᱨ ᱚᱞᱚᱜ ᱯᱟᱲᱦᱟᱣ 
ᱵᱤᱡᱚᱭ ᱢᱚᱦᱟᱱᱛᱤ ᱑᱙᱕᱐ ᱥᱟᱞ ᱮᱯᱨᱤᱞ ᱘ ᱨᱮ ᱳᱰᱤᱥᱟ ᱯᱚᱱᱚᱛᱚ ᱨᱮᱱᱟᱜ ᱠᱮᱱᱫᱽᱨᱟᱯᱚᱰᱟ ᱦᱚᱱᱚᱛ ᱨᱮᱱᱟᱜ ᱯᱟᱱᱰᱤᱨᱤ ᱟᱹᱛᱩ ᱨᱮ ᱡᱟᱱᱟᱢ ᱞᱮᱱᱟᱭ ᱾ ᱟᱡ ᱵᱟᱵᱟ ᱵᱟᱨᱤᱯᱚᱫᱟ ᱨᱮ ᱪᱟᱹᱠᱨᱤ ᱞᱮᱫ ᱠᱷᱟᱹᱛᱤᱨ ᱚᱱᱰᱮ ᱜᱮ ᱟᱡᱟᱜ ᱚᱞᱚᱜ ᱯᱟᱲᱦᱟᱣ ᱮᱛᱚᱦᱚᱵ ᱞᱮᱱᱟ ᱾ ᱵᱟᱨᱤᱯᱚᱫᱟ ᱨᱮᱱᱟᱜ ᱢᱚᱦᱟᱨᱟᱡᱟ ᱠᱨᱩᱥᱱᱚ ᱪᱚᱸᱫᱽᱨᱚ ᱵᱤᱨᱫᱟᱹᱜᱟᱲ ᱨᱮ ᱜᱮᱞ ᱪᱟᱱᱚᱪ ᱯᱟᱲᱦᱟᱣ ᱚᱠᱛᱚᱨᱮ ᱟᱡ ᱯᱩᱭᱞᱩ ᱫᱷᱟᱣ ᱟᱥᱲᱟ ᱨᱮᱱᱟᱜ ᱥᱮᱨᱢᱟᱠᱤᱭᱟᱹ ᱯᱟᱨᱟᱵᱽ ᱨᱮ ᱢᱤᱫ ᱨᱩᱞ ᱨᱮ ᱯᱟᱴ ᱞᱮᱫ-ᱟ ᱾ ᱢᱮᱴᱨᱤᱠ ᱯᱟᱥ ᱠᱮᱫ ᱛᱟᱭᱚᱢ ᱟᱡ ᱯᱚᱱᱚᱛ ᱯᱚᱨᱤᱵᱚᱦᱚᱱ ᱪᱟᱸᱜᱟ ᱨᱮ ᱪᱟᱹᱠᱨᱤ ᱠᱟᱱ ᱛᱟᱦᱮᱸᱫ ᱾ ᱪᱟᱹᱠᱨᱤ ᱥᱟᱶ ᱟᱡ ᱢᱚᱦᱟᱨᱟᱡᱟ ᱯᱩᱨᱱᱚᱪᱚᱱᱫᱽᱨᱚ ᱢᱟᱨᱟᱝ ᱵᱤᱨᱫᱟᱹᱜᱟᱲ ᱨᱮ ᱚᱞᱚᱜ ᱠᱟᱱ ᱛᱟᱦᱮᱸᱫ ᱾ ᱯᱩᱭᱞᱩ ᱥᱮᱨᱢᱟ ᱠᱚᱞᱮᱡᱨᱮ ᱟᱡᱟᱜ ᱯᱟᱴ ᱠᱷᱟᱹᱛᱤᱨ ᱥᱚᱨᱮᱥ ᱵᱟᱰᱚᱦᱤ ᱥᱤᱨᱯᱟᱹᱭ ᱧᱟᱢ ᱞᱮᱫ-ᱟ ᱾ ᱞᱮᱛᱟᱲ ᱞᱮᱛᱟᱲ ᱱᱟᱯᱟᱭ ᱯᱟᱴ ᱛᱮ ᱥᱤᱫ ᱤᱫᱤᱠᱮᱫᱟᱭ ᱾ ᱡᱚᱴᱟᱣ ᱠᱚ ᱥᱟᱶ ᱢᱮᱥᱟ ᱠᱟᱛᱮᱫ ᱟᱡ "ᱡᱩᱜᱮᱪᱷᱟ ᱱᱟᱴᱭᱚ ᱥᱚᱸᱥᱛᱷᱟ " ᱧᱩᱛᱩᱢ ᱢᱤᱫ ᱜᱟᱶᱛᱟᱭ ᱵᱮᱨᱮᱫ ᱞᱮᱫ-ᱟ ᱟᱨ ᱟᱹᱰᱤᱜᱟᱱ ᱠᱷᱮᱞᱚᱸᱰ ᱨᱮᱱᱟᱜ ᱟᱠᱷᱲᱟᱭ ᱥᱟᱡᱟᱣ ᱞᱮᱫ-ᱟ ᱾ ᱯᱟᱴ ᱨᱮ ᱟᱨ ᱦᱚᱸ ᱞᱟᱦᱟ ᱞᱟᱹᱜᱤᱫ ᱟᱡ ᱫᱤᱞᱞᱤ ᱨᱮᱱᱟᱜ ᱱᱮᱥᱱᱟᱞ ᱥᱠᱩᱞ ᱚᱯᱷ ᱰᱨᱟᱢᱟ ᱨᱮ ᱵᱷᱩᱨᱛᱤ ᱮᱱᱟᱭ ,ᱚᱱᱰᱮ ᱥᱠᱚᱞᱟᱨᱥᱤᱯ ᱦᱚᱸᱭ ᱧᱟᱢ ᱠᱮᱫ-ᱟ ᱾

ᱠᱟᱛᱷᱟ ᱪᱤᱛᱟᱹᱨ ᱨᱮᱱᱟᱜ ᱡᱤᱭᱚᱱ
ᱱᱮᱥᱱᱟᱞ ᱥᱠᱩᱞ ᱚᱯᱷ ᱰᱨᱟᱢᱟ,ᱱᱟᱣᱫᱤᱞᱤ ᱨᱮ ᱵᱤᱡᱚᱭ ᱢᱚᱦᱟᱱᱛᱤ ᱚᱞ ᱯᱟᱲᱦᱟᱣ ᱠᱮᱫ ᱛᱟᱭᱚᱢ , ᱑᱙᱗᱗ ᱥᱟᱞ ᱨᱮ ᱪᱤᱞᱤᱠᱟ ᱛᱤᱨᱮ ᱠᱟᱛᱷᱟ ᱪᱤᱛᱟᱹᱨ ᱨᱮ ᱟᱡ ᱟᱡᱟᱜ ᱵᱟᱰᱚᱦᱤ ᱡᱤᱭᱚᱱ ᱮ ᱮᱛᱚᱦᱚᱵ ᱞᱮᱫ-ᱟ ᱟᱨ ᱡᱤᱭᱚᱱ ᱨᱮ ᱑᱙᱐ ᱠᱷᱚᱱ ᱡᱟᱹᱥᱛᱤ ᱩᱰᱤᱭᱟ ᱥᱤᱱᱮᱢᱟ ᱨᱮ ᱨᱩᱞ ᱥᱟᱶ ᱢᱤᱫᱴᱟᱝ ᱯᱷᱤᱞᱤᱢ ᱨᱮ ᱫᱤᱥᱟᱹ ᱩᱫᱩᱜ ᱠᱟᱹᱢᱤ ᱦᱚᱨᱟ ᱦᱚᱸᱭ ᱥᱟᱹᱛ ᱞᱮᱫ-ᱟ ᱾

ᱱᱮᱥᱱᱟᱞ ᱥᱠᱩᱞ ᱚᱯᱷ ᱰᱨᱟᱢᱟ ᱨᱮ ᱯᱟᱲᱦᱟᱣᱠᱟᱱ ᱚᱠᱛᱚᱨᱮ ᱵᱚᱥᱚᱱᱛᱚ ᱢᱚᱦᱟᱯᱟᱛᱨᱚ ᱦᱟᱜ ᱦᱚᱦᱚᱜ ᱛᱮ "ᱥᱚᱸᱠᱚᱲᱯᱚ" ᱠᱟᱛᱷᱟ ᱪᱤᱛᱟᱹᱨ ᱨᱮ ᱯᱟᱨᱴ ᱞᱟᱹᱜᱤᱫ ᱠᱚᱴᱚᱠ ᱮ ᱦᱮᱡ ᱥᱮᱴᱮᱨ ᱞᱮᱱᱟ ᱾ ᱤᱠᱷᱟᱹᱱ ᱚᱱᱟ ᱠᱟᱛᱷᱟ ᱪᱤᱛᱟᱹᱨ ᱵᱟᱝ ᱥᱟᱹᱛ ᱞᱮᱱ ᱛᱟᱦᱮᱸᱫ ᱾ ᱑᱙᱗᱗ ᱥᱟᱞᱨᱮ  ᱩᱛᱠᱚᱲᱚ ᱥᱚᱸᱜᱤᱛᱚ ᱢᱚᱦᱟᱵᱤᱫᱽᱭᱟᱲᱚᱭᱚ ᱨᱮ ᱯᱨᱚᱯᱷᱮᱥᱚᱨ ᱞᱮᱠᱟᱛᱮ ᱵᱟᱦᱟᱞ ᱞᱮᱱᱟᱭ ᱾ ᱚᱱᱟ ᱥᱮᱨᱢᱟ ᱜᱮ ᱵᱤᱯᱲᱚᱵᱽᱨᱟᱭ ᱪᱚᱣᱫᱷᱩᱨᱤ ᱦᱟᱜ ᱫᱤᱥᱟᱹᱩᱫᱩᱜ ᱛᱮ ᱥᱟᱯᱲᱟᱣ ᱞᱮᱱ ᱠᱟᱛᱷᱟ ᱪᱤᱛᱟᱹᱨ "ᱪᱤᱞᱤᱠᱟ ᱛᱤᱨᱮ" ᱨᱮ ᱯᱟᱴ ᱞᱮᱫᱟᱭ ᱾ ᱪᱤᱞᱤᱠᱟ ᱛᱤᱨᱮ ᱟᱡ ᱯᱩᱨᱞᱭ ᱯᱟᱨᱴ ᱟᱠᱟᱫ ᱨᱮᱦᱚᱸ ᱱᱟᱜᱚ ᱯᱷᱟᱥᱚ ᱯᱩᱭᱞᱩ ᱨᱤᱞᱤᱡᱽ ᱞᱮᱱᱟ ᱾ ᱱᱟᱜᱚ ᱯᱷᱟᱥᱚ ᱨᱮ ᱟᱡᱟᱜ  ᱵᱤᱞᱤᱭᱟᱱ ᱨᱩᱞ ᱠᱷᱟᱹᱛᱤᱨ ᱟᱹᱰᱤᱜᱟᱱ ᱠᱟᱹᱢᱤ ᱧᱟᱢ ᱞᱮᱫᱟᱭ ᱾ ᱑᱙᱘᱓ ᱨᱮ ᱠᱟᱵᱮᱨᱤ ᱠᱟᱛᱷᱟ ᱪᱤᱛᱟᱹᱨ ᱨᱮ ᱥᱚᱨᱮᱥᱟᱱ ᱨᱩᱞ ᱨᱮ ᱯᱟᱴ ᱞᱮᱫᱟᱭ ᱾ ᱚᱱᱟ ᱛᱟᱭᱚᱢ ᱟᱹᱰᱤᱜᱟᱱ ᱠᱟᱛᱷᱟ ᱪᱤᱛᱟᱹᱨ ᱨᱮᱦᱚᱸ ᱟᱹᱰᱤ ᱞᱮᱠᱟᱱ ᱨᱩᱞ ᱯᱟᱴ ᱟᱛᱮᱫ ᱟᱡᱟᱜ ᱵᱟᱰᱚᱦᱤ ᱜᱩᱱ ᱮ ᱥᱚᱫᱚᱨ ᱞᱮᱫ-ᱟ ᱾ ᱑᱙᱘᱗ ᱥᱟᱞ ᱨᱮ ᱟᱡ ᱵᱷᱩᱞᱤ ᱦᱩᱭᱮᱱᱟ ᱠᱟᱛᱷᱟ ᱪᱤᱛᱟᱹᱨ ᱛᱩᱞᱩᱡ ᱫᱤᱥᱟᱹ ᱩᱫᱩᱜ ᱠᱟᱹᱢᱤᱦᱚᱨᱟᱭ ᱥᱟᱵ ᱞᱮᱫ-ᱟ  ᱤᱠᱷᱟᱹᱱ ᱚᱱᱟ ᱠᱟᱹᱢᱤ ᱵᱟᱝ ᱜᱟᱱ ᱞᱮᱱ ᱛᱟᱭᱟ ᱾ ᱫᱩᱨᱚᱫᱚᱨᱥᱚᱱ ᱨᱮᱱᱟᱜ ᱟᱹᱰᱤᱜᱟᱱ ᱠᱷᱮᱞᱚᱸᱰ ᱨᱮᱦᱚᱸ ᱟᱡ-ᱮ ᱯᱟᱴ ᱟᱠᱟᱫ ᱛᱟᱦᱮᱸᱫ ᱾

 ᱨᱟᱡᱽᱟᱹᱨᱤ ᱡᱤᱭᱚᱱ 
᱒᱐᱑᱔ ᱥᱟᱞ ᱨᱮ ,ᱵᱤᱡᱚᱭ ᱢᱚᱦᱟᱱᱛᱤ ᱠᱚᱸᱜᱽᱨᱮᱥ ᱫᱚᱲ ᱨᱮ ᱥᱮᱞᱮᱫ ᱮᱱᱟᱭ ᱟᱨ ᱵᱷᱩᱵᱚᱱᱮᱥᱣᱚᱨ ᱞᱳᱠᱥᱚᱵᱷᱟ ᱵᱟᱪᱷᱱᱟᱣ ᱢᱟᱰᱮᱨ ᱠᱷᱚᱱ ᱦᱮᱯᱨᱟᱣ ᱨᱮ ᱟᱬᱜᱚ ᱞᱮᱱᱟᱭ ᱾ ᱱᱚᱣᱟ ᱵᱟᱪᱷᱟᱱ ᱨᱮ ᱟᱡ ᱮ ᱯᱟᱹᱰᱩ ᱮᱱᱟ , ᱛᱤᱱᱟᱹᱜ ᱫᱤᱱ ᱛᱟᱭᱚᱢ ᱟᱡ ᱠᱚᱸᱜᱨᱮᱥ ᱫᱚᱲ ᱠᱷᱚᱱ ᱤᱥᱛᱚᱯᱷᱟᱭ ᱮᱢ ᱠᱟᱛᱮᱫ ᱨᱟᱡᱽᱟᱹᱨᱤ ᱠᱷᱚᱱ ᱥᱟᱦᱟᱭ ᱛᱟᱦᱮᱸ ᱮᱱᱟ ᱾

ᱜᱷᱟᱨᱚᱸᱡᱽ
ᱟᱡ ᱯᱷᱤᱞᱤᱢ ᱵᱟᱰᱚᱦᱤ ᱛᱚᱸᱫᱽᱨᱟ ᱨᱟᱭ ᱥᱟᱶ ᱮ ᱵᱟᱯᱨᱞᱟ ᱞᱮᱱ ᱛᱟᱦᱮᱸᱫ, ᱟᱹᱠᱤᱱ ᱨᱤᱱ ᱢᱤᱫᱴᱟᱝ ᱦᱚᱯᱚᱱ ᱮᱨᱟ ᱢᱮᱱᱟᱭᱟ ᱾

ᱜᱩᱨ
᱒᱐ ᱡᱩᱞᱟᱭ ᱒᱐᱒᱐ ᱨᱮ ᱵᱷᱩᱵᱚᱱᱮᱥᱣᱚᱨ ᱨᱮᱱᱟᱜ ᱢᱤᱫ ᱯᱨᱟᱭᱵᱷᱮᱴ ᱫᱟᱠᱛᱚᱨ ᱠᱷᱟᱱᱟ ᱨᱮ ᱵᱤᱡᱚᱭ ᱢᱚᱦᱟᱱᱛᱤ ᱗᱐ ᱥᱟᱞ ᱩᱢᱮᱨ ᱨᱮ ᱦᱚᱲᱢᱚ ᱨᱩᱣᱟᱹ ᱟᱨ ᱚᱥᱩᱠ ᱠᱷᱟᱹᱛᱤᱨ ᱵᱚᱸᱜᱟ ᱛᱟᱞᱟ ᱮᱱᱟᱭ ᱾ 

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ